31983R0095
L 014/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 95/83 НА КОМИСИЯТА
от 17 януари 1983 година
за изменение на Регламент (ЕИО) № 3303/82 относно някои коефициенти, които се прилагат за млечните продукти, представляващи съставна част от комбинираните храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 974/71 на Съвета от 12 май 1971 г. относно някои мерки на политиката във връзка с конюнктурата на пазара, които предстои да бъдат взети в селското стопанство вследствие на временното разширяване на границите на вариране на валутите на определени държави-членки (1), последно изменен с Регламент (ЕИО) № 3439/82 (2) и по-специално член 6 от него,
като има предвид, че стойностите на паричните компенсации, въведени с Регламент (ЕИО) № 974/71, бяха определени с Регламент № 1235/82 на Комисията (3), последно изменен с Регламент (ЕИО) № 88/83 (4);
като има предвид, че Регламент (ЕИО) № 3303/82 на Комисията (5), считано от 20 декември 1982 г., е заместил новите коефициенти за обезмасленото сухо мляко на прах или за храната за животни, която съдържа обезмаслено сухо мляко на прах, продадени при особените условия на Регламент (ЕИО) № 368/77 на Комисията (6) и Регламент (ЕИО) № 443/77 на Комисията (7), последно изменени с Регламент (ЕИО) № 85/83 (8) по повод значителното изменение на продажната цена на обезмасленото сухо мляко на прах, настъпила на 3 ноември 1982 г.; като има предвид, че значителни количества от обезмасленото сухо мляко на прах са закупени преди тази дата и са складирани в отдалечени складове и поради това не са могли да бъдат транспортирани до 20 декември 1982 г.;
като има предвид, че за тези количества следва да се предвиди операторите да могат, при определени условия и по тяхно искане, да ползват старите коефициенти;
като има предвид, че мерките, предвидени в настоящия регламент, са в съответствие със становището на Управителния комитет по зърнени култури и Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Към член 1 на Регламент (ЕИО) № 3303/82 се добавя следната точка:
„3.
Въпреки това, коефициентите 0,30 и 0,53 продължават да се прилагат по молба на заинтересованото лице за онези количества от продукти, за които е представено доказателство, че обезмасленото сухо мляко на прах е закупено преди 3 ноември 1982 г.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 20 декември 1982 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 януари 1983 година.